**กระทรวงอุตฯ ลงพื้นที่ CIV ลำพูน ดึงอัตลักษณ์ท้องถิ่น เดินหน้าเสริมแกร่งอย่างต่อเนื่อง**

จ.ลำพูน 12 มกราคม 2562 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางเบญจมาพร เอกฉัตร ผู้ตรวจราชการกระทรวงอุตสาหกรรม​ นางสาวศิริรัตน์ ไกรวณิช ผู้ช่วยปลัดกระทรวงอุตสาหกรรม นายจารุพันธุ์ จารโยภาส รองอธิบดีกรมส่งเสริมอุตสาหกรรม นางจันทนรัตน์ ปิยพัทธไชย อุตสาหกรรมจังหวัดเชียงใหม่ นายอุดม สอนจิตต์ อุตสาหกรรมจังหวัดลำพูน ลงพื้นที่ตรวจเยี่ยมโครงการหมู่บ้านอุตสาหกรรมเชิงสร้างสรรค์ หรือ หมู่บ้าน CIV ณ ชุมชนบ้านดอนหลวงและชุมชนบ้านหนองเหงือก อ.ป่าซาง โดยมี นายสุรสิทธิ์ ชัยอุปาระ ประธานชุมชนหมู่บ้าน CIV บ้านดอนหลวงและบ้านหนองเหงือก อ.ป่างซาง ให้การต้อนรับและนำเยี่ยมชมวิถีชุมชนและการดำเนินงานของกลุ่มต่าง ๆ ในชุมชน

“ชุมชนบ้านดอนหลวงและชุมชนบ้านหนองเหงือก” เป็นชุมชนที่เข้าร่วมโครงการหมู่บ้านอุตสาหกรรมสร้างสรรค์ (Creative Industry Village: CIV) ในปี 2561 และ 2562 ตามลำดับ ชุมชนดังกล่าวทั้ง 2 ชุมชน ยังคงอนุรักษ์วิถีการดำเนินชีวิตที่เป็นตัวตนของท้องถิ่นเอาไว้อย่างมั่นคง รวมถึงมีแหล่งท่องเที่ยวที่มีความงดงามทั้งธรรมชาติและเชิงวัฒนธรรมอย่างเต็มเปี่ยมที่สามารถดึงให้นักท่องเที่ยวเข้ามาในชุมชน มีผลิตภัณฑ์ที่มีเอกลักษณ์เป็นของตัวเองไม่ว่าจะเป็นการทอผ้าฝ้ายทอมือ ซึ่งถือเป็นแหล่งผลิตผ้าฝ้ายทอมือใหญ่ที่สุดของประเทศ เพราะมีจุดเด่นผ้าฝ้ายทอมือแบบโบราณ เน้นลาย 4 และ 6 ตะกอ ซึ่งช่วยให้เนื้อผ้านุ่มและเหนียว อีกทั้งชาวบ้านยังได้พัฒนารูปแบบให้มีความหลากหลาย ทั้งเป็นเสื้อผ้า เครื่องแต่งกาย เครื่องประดับ กระเป๋า ปลอกหมอน ผ้าคลุมเตียง ฯลฯ อีกทั้งยังมีผลิตภัณฑ์อย่างผ้าบาติก ไม้แกะสลัก และเสื้อผ้าสำเร็จรูป โดยมีช่องทางการตลาดเปิดขายปลีกหน้าบ้านตัวเองให้แก่นักท่องเที่ยว นอกจากนี้ชุมชนทั้ง 2 ยังมีการตั้งศูนย์รวมผลิตภัณฑ์ เครือข่ายกลุ่มทอผ้าหัตถกรรมพื้นบ้านอำเภอป่าซางขึ้นในหมู่บ้านอีกด้วย ทั้งนี้ ในการตรวจเยี่ยมดังกล่าว รัฐมนตรีช่วยว่าการกระทรวงอุตสาหกรมได้มอบหมายให้ศูนย์ส่งเสริมอุตสาหกรรมภาคที่ 1 กรมส่งเสริมอุตสาหกรรม ให้การส่งเสริมและพัฒนารูปแบบผลิตภัณฑ์เพื่อตอบโจทย์นักท่องเที่ยวมากกว่าเดิม ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว